Jytte Wittrock (S), 2003-03-20:
Sproglig bevidsthed, sproglig udvikling, en klar, enkel og forståelig kommunikation er nøglepunkter for Socialdemokraterne, når vi skal diskutere det danske sprog her i dag.
Sprog er ikke bare et redskab til at give informationer; sprog er noget levende og dynamisk, en integreret del af det
at være menneske.
Det er derfor vigtigt, at vi har identitet og kultur med, når vi taler om det danske sprog, samt at vi giver plads til sproglig stimulering
I dag er der kun en del af de danske ord, vi bruger, som er oprindelig danske, resten af kommet gennem den sprogudvikling, der løbende er sket især gennem den påvirkning, der også er kommet udefra.
Mange ord, der opfattes som fuldt danske i dag, stammer fra andre sprog, og den sprogudvikling er helt naturlig. Vi skal have respekt for de sproglige mindretal, give plads til variationer over dansk, f.eks. dialekter eller dansk som andetsprog.
Vi skal respektere deres sproglige og kulturelle identitet; her skal der være højt til loftet.
Derfor går vi ikke ind for en stram lovgivning for det danske sprog, hvor udenlandske ord skal erstattes med en dansk version, som man kræver visse andre steder.
Vi går heller ikke ind for et synkroniseret tv eller love om, at bestemte ord skal bruges, og andre ikke må bruges.
Vi går ind for, at vi laver nogle retningslinjer for det danske sprog; retningslinjer med mål, der forbedrer kommunikationen.
Kritikere er bange for, at vi mister det danske sprog, fordi engelsk vinder indpas, og at denne påvirkning er en trussel mod det danske.
Det tror vi er stærkt overdrevet.
For det første er mange danskere villige til at slå over i engelsk, hvis det kan lette kommunikationen.
Desværre er der nok mange af os, der overvurderer vores engelskkundskaber, de er måske ikke så perfekte, som vi selv tror.
For det andet: Når vi er vokset op med dansk som modersmål, har dansk det lange ben foran.
Med det kan vi beskrive nuancer, vi aldrig kommer til at beherske på andre sprog eller i hvert fald ikke mange af os, simpelt hen fordi dansk er vores modersmål. Erstatter vi derfor fra den ene dag til den næste dansk med engelsk i de offentlige institutioner, risikerer vi, at vi ikke korrekt eller fuldendt kan udtrykke det, vi selv mener. Det tunge kancellisprog er uforståeligt dansk for mange, og der er heldigvis sket en positiv udvikling for at stoppe det.
Det kan blive meget bedre, så vi støtter, at alle offentlige myndigheder skal have udarbejdet en strategi, der sikrer enkel, klar og letforståelig kommunikation målrettet
Der ligger et kæmpe ansvar for, at alle børn og unge får et nuanceret sprog, som er med til at bevare et stærkt og solidt dansk sprog som redskab.
Der ligger også en forpligtelse til at tage fat på en sprogstimulering allerede over for de små børn.
Der er far og mor en vigtig del, og derfor skal de selvfølgelig også have redskaber til at styrke den sprogudvikling, der finder sted derhjemme.
Det er vigtigt, at vi giver familien gode rammer i form af dansksproget litteratur, danske sangtekster, både kulturarvens gamle tekster og motivering til, at der fortsat bliver skrevet nye sange og nye bøger på dansk.
Det er et ansvar, som hviler på os som kulturpolitikere.
Jeg må springe lidt over, kan jeg se på den røde lampe, og derfor vil jeg slutte med at sige tak til kulturministeren, fordi der var et tilsagn om og en forståelse for, at også forskningsresultater skal viderebringes til danskere på dansk i en eller anden form.
Det er vi enige i.
Jeg vil slutte med at sige, at det danske sprog er gammelt og robust og i konstant bevægelse med et stort potentiale.
Vores opgave er at give sproget de allerbedste vilkår.
Derfor bakker vi op om den debat, som også med denne forespørgsel har fået en ny styrke, en fortjent opmærksomhed.